PRM: Vil i samarbeid sikre rettigheter til samiske fosterbarn

**Sametingsrådet og Fosterhjemforeningen er i gang med å utforme en samarbeidsavtale.**

Fredag 25. februar møtte sametingsråd Runar Myrnes Balto Norsk Fosterhjemforening og Finnmark Fosterhjemforening for å diskutere hvordan Fosterhjemforeningen og Sametinget kan samarbeide om økt rettsikkerhet for samiske barn i fosterhjemsomsorgen.

– Det er viktig at vi får både kartlagt hvor de samiske fosterbarna befinner seg, og å skape felles prosjekter som er relevant for samiske barns rettsikkerhet og brukermedvirkning i fosterhjemsomsorgen, sier sametingsråd Runar Myrnes Balto (NSR).

Fosterhjembarn er som andre barn, men de har fått en ekstra tøff belastning i sitt unge liv. Det er i seg selv svært krevende for barn og unge å flytte inn i en ny familie, og derfor ekstra viktig at de kan opprettholde sin egen identitet, språk og kultur.

Sametinget og Fosterhjemforeningen ble enige om å få utviklet en samarbeidsavtale, og om hovedprinsippet om at vi ikke skal behandle vår egen urbefolkning dårligere enn andre barn som bor i Norge.

– Norge bryter både egen barnevernlov og FNs menneskerettigheter hvis vi ikke sørger for at samiske barn som vokser opp i fosterhjem får ivaretatt sitt samiske språk, sin kultur og identitet, sier generalsekretær Tone Granaas i Norsk Fosterhjemsforening.

Sametinget og Fosterhjemforeningen ble også enige om å samarbeide om kartlegging av hvor de samiske barna befinner seg, om økt brukermedvirkning for samiske barn, foreldre og fosterforeldre, og om å formidle informasjon om hverandre og skape relevante møteplasser for aktører og konferanser om temaet samisk språk, kultur og identitet i fosterhjemsomsorgen.

*Kontakt:*

*Sametingsråd Runar Myrnes Balto, tlf: 977 73 778, e-post:* *runar.myrnes.balto@samediggi.no*

*Generalsekretær Norsk Fosterhjemforening Tone Granaas, tlf: 456 64 746, e-post:* *tone@fosterhjemsforeningen.no*

*På bildet:*

*Fremst: Sametingsråd Runar Myrnes Balto og generalsekretær Tone Granaas i Norsk Fosterhjemforening.*

*Fra venstre: Anne Toril Eriksen Balto og Lisbeth Vesterheim Skoglund fra Sametinget, Tove Iren Johnsen, Tone Helen Riise og Trine Stav Rushfeldt fra styret i Finnmark Fosterhjemforening.*